Princip for medfinansiering fra fakultet til anlægsinvesteringer

Fakultetet vil opfordre til, at institutterne på fakultetet til enhver tid søger om 100 %’s ekstern finansiering, når der skal ske investeringer på instituttet.

Der kan dog være tilfælde, hvor en potentiel bevillingsgiver fastsætter et krav om at AAU skal medfinansiere til investeringen. Hvis det er tilfældet har instituttet mulighed for at søge fakultetet om medfinansiering til dele af den investering, som finansieres af AAU. Fordelingen mellem institut og fakultet vil være, at instituttet finansierer 20 % og fakultetet finansierer 80 % af den resterende del.

Denne medfinansiering kan *kun* blive aktuel hvis følgende punkter er opfyldt:

* Ansøgningen om medfinansieringen fra fakultetet sendes til fakultetet senest en måned før deadline ved ekstern bevillingsgiver
* Ansøgningen fremsendes af institutleder/viceinstitutleder for forskning til fakultetet

Når fakultetet har modtaget ansøgningen fra instituttet, vil der blive truffet en beslutning om denne medfinansiering. Denne beslutning vil efterfølgende blive meddelt institutleder/viceinstitutleder for forskning.

**Praktiske informationer**

Ansøgning om medfinansiering sendes til fakultetets postkasse med økonomipartneren cc på denne mail.

* Fakultetets postkasse: engineering@adm.aau.dk)
* Økonomipartner Morten Kjeldsen (mobk@adm.aau.dk)

**Anlægsinvesteringer**

Det er primært hardware, der kan søges om støtte til. I særlige tilfælde kan en ansøgning om software dog også godkendes.

Instituttet påtager sig ansvaret for opsætning og afprøvning/testning af anlægget samt ansvaret for drift og vedligeholdelse af det anskaffede anlæg.

Det er endvidere en forudsætning, at det eksterne bidrag (fra fonden eller den private virksomhed) bliver overført til universitetets konto, og at der dermed oprettes et projekt internt på AAU til håndtering af disse midler.

# Definition af et anlæg

## Anlæg

Anlæg defineres som anskaffelser (inkl. software) til vedvarende eje på AAU med følgende kendetegn:

• Anskaffelsessummen er større end eller lig med kr. 100.000 ekskl. moms (pr. 1. januar 2012)

• Levetiden er minimum 1 år.

• AAU har ejerskab over anlægget.

• Anlægget skal kunne fungere selvstændigt ‐ eller skal indgå som en del af det anlæg, det fungerer sammen med (aktiverne knyttes sammen vha. funktionen ”tilknyt til primær aktiv”).

Anlæg skal registreres enkeltvis (dog kan forsøgsopstillinger registreres samlet).

Anlæg omfatter aktiver anskaffet med midler fra AAU, og aktiver anskaffet helt eller delvist med eksterne midler fra eks. fonde eller private virksomheder. Ved donation/gave forstås aktiver, som AAU har modtaget uden vederlag, eller som AAU har modtaget helt eller delvist øremærkede tilskud til.